जब हमने उनसे कहा कि वह यह मानते हैं कि दर्शकों ख्याल रखने की वजह से कलाकार सीमाओं में कैद होकर रह जाता है? तो इस बात को स्वीकार करते हुए फवाद खान ने कहा-‘‘बिलकुल! मैं कलाकार की अपनी पसंद और दर्शकों की रूचि के बीच एक सामंजस्य बैठाने का प्रयास करता रहता हूं. यदि फिल्म की कहानी में वह बातें हैं, जो कि हर इंसान की जिंदगी में होती हैं, जिसे दर्शकों में से किसी को तकलीफ नहीं होगी, तो वह करने से मैं परहेज नहीं करता. फिल्म भी दर्शक को शिक्षा देने का एक माध्यम होता है. बशर्ते फिल्म बेवजह लोगों को तंग करने के लिए न बनायी जा रही हो. देखिए, सच भी कड़वा होता है. तो कभी कभी इस सच के कड़वे घूंट को भी पीना चाहिए. इसका स्वाद लेना चाहिए. मैने पाकिस्तानी फिल्म ‘‘खुदा के लिए’’ की, जिसे दर्शकों ने पसंद भी किया. इसलिए मैं धीरे धीरे उस लाइन को क्रास करते हुए डार्क किरदार भी निभाना चाहता हूं. लोगो की सोच के अनुरूप वह किरदार अजीब कहे जा सकते हैं. कहने का अर्थ यह है कि हर किरदार को करते समय मैं यह नहीं सोच सकता कि लोग क्या कहेंगे? यदि मैं ऐसा सोचने लगा,तो फिर मैं कलाकार नहीं रह पाउंगा. कोशि करता हॅू कि बेवजह के विवादों को जन्म देने की बजाय कंटेंट पर ध्यान देते हुए काम करता रहूं. कोई ऐसी कहानी होनी चाहिए, जो दिल को छू कर चली जाए.’’